Tommaso Buscetta (13 Julie 1928 – 2 April 2000) was ’n Italiaanse bendelid en lid van die Sisiliaanse Mafia. Hy was die eerste Mafiabaas wat ’n informant (pentito) geword en die binnewerke van die organisasie verduidelik het. Buscetta was in Italië, die VSA en Brasilië by misdaad betrokke voordat hy aan Italië uitgelewer is, waar hy belangrike getuienis gelewer het in die grootste anti-Mafiaverhoor in die geskiedenis. Ná die moorde op die magistrate Giovanni Falcone en Paolo Borsellino het Buscetta verdere getuienis voor die anti-Mafiakommissie gelewer waarin hy Italiaanse politici met die Mafia verbind het. Buscetta het by die getuiebeskermingsprogram in Amerika aangesluit, waar hy gebly het tot met sy dood in 2000. Buscetta is in Palermo, Sisilië, gebore as die jongste van 17 kinders. Hy het in ’n arm deel van Palermo grootgeword waaruit hy ontsnap het deur op ’n jong ouderdom by misdaad betrokke te raak. Hy het in 1945 die eerste keer by die Sisiliaanse Mafia betrokke geraak en in die jare daarna het hy ’n volle lid van die Porta Nuova-familie geword waar hy meestal met sigaretsmokkelary te doen gehad het.